Wodzisław: ôżarty szofer i sztyry strzaskane auta
Jechoł cołkōm szyrokościōm jezdnie, z siyłōm wjechoł na parking, kaj ôtar sie ô sup ôgrodzyniowy, a niyskorzij staranowoł sztyry wozidła. Dalszõ jazdã zablokowoł mu inkszy szofer, co wyciōng kluczyki ze stacyjki i uwiadōmiōł policyjõ. 25-latek niy mioł prawa jazdy i bōł ôżarty.
Wczorej po 12.00 patrol ruchu drōgowego ôstoł posłany na ulicã Marklowickõ we Wodzisławiu, kaj na parkingu przi zŏgrōdkach działkowych miało dojś do kolizyje. Chop, co zgłosiōł im to, pedzioł, iże kerowca peugeota jechoł cołkōm szyrokościōm jezdnie i w jednym mōmyncie sjechoł na parking zŏgrōdkōw działkowych i ôtar sie ô sup ôgrodzyniowy. Dalij ze siyłōm trzasnōł w zaparkowane blisko wozidła.
Chop podlecioł do szofera, wyjmnōł mu kluczyki ze stacyjki i zazwōniōł do policyjōnōw. Szofer staranowoł forda i opla, co drukym rozpyndu poprzniōł peugeota i hyundaia, co kole niego stoły. Na szczyńście w autach żŏdnego niy było. W czasie kōntrole 25-latek pedzioł, iże niy posiadŏ uprawniyń do kerowaniŏ i niy mŏ tyż wykŏzu registracyjnego wozidła. Badanie alkōmatym pokŏzało, iże we ôrganiźmie mioł dwa prōmile alkoholu. Ô losie modego kerowcy uzdŏ prokuratōr i gyricht. Grożōm mu 2 lata heresztu.
Zdrzōdło: KPP Wodzisław
szl_Latn szl_Latn szl_Latn szl_Latn ewe_Latn